ועדת העבודה, הרווחה והבריאות, כנסת 18, פרוטוקול מספר 433, 2011-02-16 09:45

חיים כץ: בוקר טוב.

חיים כץ: יום ד' בשבוע, י"ב באדר א', 16 לפברואר 2011, אני מתכבד לפתוח את ישיבת ועדת העבודה והרווחה והבריאות והנושא – תקנות הביטוח הלאומי (קביעת הכנסה בביטוח זקנה ושאירים)(תיקון), התשע"א 2011, פרוטוקול מס' 433.

חיים כץ: ביטוח לאומי.

רועי קרת: בוקר טוב.

רועי קרת: בהמשך לדיון מלפני שבועיים, קודם כל, היום ה- 16 לחודש, עמדנו בתאריך היעד ואנחנו מביאים תקנות שמוסיפות עוד הכנסה שאינה נחשבת להכנסה הקיימת היום בחוק.

רועי קרת: היום בחוק, עד הכנסה של 57% מהשכר הממוצע כבר היום לא נלקחת בחשבון ולזה אנחנו מוסיפים בתקנות הכנסה בסכום השווה ל- 15.2 מהשכר הממוצע, והכנסות שהן בעיקרן או הכנסות עבודה או הכנסות הפנסיה.

חיים כץ: עד 57% מהשכר הממוצע לא נחשבת.

רועי קרת: זה כבר היום.

חיים כץ: ואתם עכשיו באים ואומרים – בנוסף ל- 57%, אנחנו מוסיפים עוד 15.2, ממה?

רועי קרת: מהשכר הממוצע, זה אמור.

חיים כץ: אז למה אתם לא עושים מספר אחד?

נעה בן שבת: לא, 57% זה לא אומר שלא בא בחשבון, אלא ההכנסה שמעל ל- 57% מהשכר הממוצע, זה לא שמוסיפים, זה לא שלא בא בחשבון.

רועי קרת: מה שאמרה היועצת המשפטית של הוועדה זה נכון.

רועי קרת: אני פישטתי את הדברים.

רועי קרת: לא נכנסתי לדקדוק של האופן שבו הליך החקיקה נעשה.

רועי קרת: קודם כל, פה מדובר בהוראת חוק ומה שאנחנו מביאים זה הוראת תקנות, הליך חקיקה אחר.

רועי קרת: רצינו לפשט את הדברים.

רועי קרת: זה אל"ף.

חיים כץ: הצעת החוק נשארת בעינה.

חיים כץ: אנחנו לא מעלים אותה לשנייה, שלישית.

נעה בן שבת: לכן גם לא מצרפים את הסכומים.

נעה בן שבת: כי ה- 57% קבוע בחוק.

רועי קרת: בדיוק.

רועי קרת: אי-אפשר לצרף משהו שכתוב בחוק למשהו שכתוב בתקנות, אבל התוצאה תהיה מצרפית.

רועי קרת: זה שני הליכי חקיקה שונים.

רועי קרת: התוצאה המצרפית היא התוצאה שהיושב-ראש ביקש, שהכנסה של עד 6,000 שקל, לא תוציא החוצה את האלמן מגדר היותו.

חיים כץ: היושב-ראש לא ביקש, היושב-ראש הסכים.

חיים כץ: כפשרה.

חיים כץ: היושב-ראש ביקש שיהיה השוואת זכויות בין אלמן לאלמנה ואלמן יקבל בדיוק כמו שמקבלת אלמנה.

חיים כץ: זה מה שביקש היושב-ראש.

רועי קרת: טוב.

חיים כץ: אתה יודע, אנחנו פה חיים במקומות שצריך להתפשר.

חיים כץ: אני אומר זה בשלב נוסף בכיבוש היעד.

רועי קרת: נכון.

רועי קרת: אדוני, כיוון שאגף התקציבים לא נמצא כאן, אני אגיד בשם מי שמייצגת אותו, שלהשוות אלמן לאלמנה אפשר בשתי דרכים, נכון, לאלמנות אין היום מבחן הכנסות כלל, אבל להשוות את המצב אפשר בשתי דרכים, אפשר לבטל את מבחן ההכנסה לאלמן, ואפשר לעשות מבחן הכנסה לאלמנות ואת זה אנחנו לא רוצים.

רועי קרת: לכן אנחנו מציעים ללכת שלב-שלב.

חיים כץ: אדוני בביטוח-הלאומי, אנחנו עברנו מבחן בג"צ.

רועי קרת: נכון, בג"צ אישר את המצב החוקי הקיים.

חיים כץ: השוואה צפויות אלמן אלמנה בקרנות הפנסיה הוותיקות.

רועי קרת: אבל בשונה מקרנות הפנסיה, בענייני הביטוח הלאומי, בג"צ אישר את ההבחנה שבין גברים לנשים.

רועי קרת: לא בהקשר הזה, אבל בהקשר אחר.

חיים כץ: בג"צ לא רוצה להיכנס לזה, כי הוא אומר – זה נקבע בשנות ה- 50.

חיים כץ: ואני לא רוצה להיכנס, בשביל זה אנחנו מתפשרים על תקנות.

רועי קרת: נכון.

רועי קרת: נכון.

חיים כץ: ולא באים לשנות את החוק.

רועי קרת: אז אם אני רק אסיים, אנחנו מוסיפים עוד סכום ששווה ל- 15.2% מהשכר הממוצע במשק, שאלמן שיש לו את ההכנסה הזאת, לא יישלף החוצה מגדר היותו אלמן ויוכל לקבל קצבת שארים כשאשתו הלכה לעולמה.

חיים כץ: גדעון, אתה רוצה להגיד משהו?

גדעון בן ישראל: אני גדעון בן ישראל, יושב-ראש הסתדרות הגמלאים.

גדעון בן ישראל: אני רוצה לומר, זה לא מה שהיינו רוצים לראות, אבל כמו שאמר היושב-ראש, יש בזה עוד שלב של התקדמות ומאחר ואנחנו מתכוונים להמשיך במערכה הזו, יחד עם היושב-ראש, אז לפחות יש בזה התקדמות מסוימת ואני מברך על זה.

חיים כץ: יש פה עוד מישהו שרוצה להגיד משהו?

חיים כץ: אף אחד?

חיים כץ: אז אנחנו נעבור להקראת התקנות.

יעקובית ישפה: "תקנות הביטוח הלאומי (קביעת הכנסה בביטוח זיקנה ושאירים)(תיקון)" התשע"א – 2011.

יעקובית ישפה: בתוקף סמכותי לפי סעיפים 238 ו- 400 לחוק הביטוח הלאומי [נוסח משולב], התשנ"ה – 1995, (להלן – החוק), לאחר התייעצות במועצת המוסד לפי סעיף 12 לחוק, ובאישור ועדת העבודה, הרווחה והבריאות של הכנסת, אני מתקין תקנות אלה: תיקון תקנה 1. 1.

יעקובית ישפה: בתקנה 1 לתקנות הביטוח הלאומי (קביעת הכנסה בביטוח זיקנה ושאירים), התשל"ז – 1976 - (1) בתקנת משנה (א) פסקה (5) – תימחק; (2) אחרי תקנת משנה (ב) יבוא: '(ג) על אף האמור בתקנת משנה (א), לעניין 'אלמן' כהגדרתו בסעיף 238 לחוק, תיחשב כהכנסה הכנסה מהמקורות המפורטים בסעיף 2 לפקודה, אף שלא צמחה, הופקה או נתקבלה בישראל, למעט אחד מאלה: הכנסה כאמור בפסקאות (1) עד (6) בתקנת משנה (א); הכנסה בסכום השווה ל- 15.2% מהשכר הממוצע כמשמעותו בסעיף 2 לחוק, מהמקורות המפורטים בסעיף 2(1), (2) ו- (8) לפקודה; הכנסה בסכום השווה ל- 15.2% מהשכר הממוצע כמשמעותו בסעיף 2 לחוק מהמקורות המפורטים בסעיף 2(5) לפקודה, המשתלמת עקב פרישת המבוטח מעבודה או ממשלח יד או המשתלמת למבוטח לראשונה בהגיעו לגיל פרישה כאמור, למעט קצבה שלפי החוק.

יעקובית ישפה: ' תחילה ותחולה 2.

יעקובית ישפה: תחילתן של תקנות אלה ב- 1 בחודש שלאחר פרסומן (להלן – יום התחילה) והן יחולו על גמלה המשתלמת בעד התקופה שמיום התחילה ואילך.

יעקובית ישפה: "

נעה בן שבת: קראנו את התקנות, רק לגבי ניסוח, אם יהיה עוד הערות לניסוח, נשמח לנסח את זה בתיקונים.

נעה בן שבת: זה העקרונות הקבועים פה.

חיים כץ: למה לא מה- 1 בינואר?

חיים כץ: למה לא תחולתה של הצעת החוק מה- 1 בינואר 2011?

חיים כץ: ביטוח לאומי-?

נעה בן שבת: מה, רטרואקטיבית?

חיים כץ: כן, מה קרה?

חיים כץ: עשו את זה גם באלמן אלמנה בבית-המשפט.

טלי ארפי: אנחנו לא מסכימים לתחולה רטרואקטיבית.

נעה בן שבת: גם החישובים על ההכנסות צריכים להיות.

חיים כץ: למה אתם לא מסכימים?

חיים כץ: אז אני לא מסכים לחוק, לתקנה, נעביר את החוק.

חיים כץ: תדברי עם משה רב סימנטוב.

טלי ארפי: אני אדבר.

חיים כץ: תרימי לו טלפון, אני רוצה להצביע.

חיים כץ: תשאלי אותו.

טלי ארפי: רציתי גם להתייחס להערה של אדוני לגבי הצעת החוק.

טלי ארפי: להבנתנו, התקנות האלה באו לצורך, זאת אומרת הפשרה היא שהתקנות האלה באות במקום הצעת החוק.

חיים כץ: הצעת החוק לא תקודם.

טלי ארפי: הצעת החוק מתקדמת.

חיים כץ: את יכולה למשוך את התקנות.

חיים כץ: מבקשת שאני לא אצביע?

חיים כץ: את יכולה למשוך את התקנות.

טלי ארפי: אני לא מושכת את התקנות, אני רק רציתי להעיר את זה לפרוטוקול.

חיים כץ: זה רשום בפרוטוקול.

טלי ארפי: ברשותך, אני אדבר עם משה.

טלי ארפי: הישיבה נפסקה בשעה 10:00 ונתחדשה בשעה 10:10

חיים כץ: אני מתכבד לחדש את ישיבת ועדת העבודה והרווחה ואני מאוד שמח להודיע שמאגף התקציבים אמרו שהם מוכנים שהתחולה תהיה מינואר 2011.

נעה בן שבת: תחילתן של תקנות אלה ב- 1 בינואר 2011.

טלי ארפי: בסדר גמור.

חיים כץ: ואנחנו נצביע על התקנות.

חיים כץ: כפי שהוקראו.

חיים כץ: מי בעד – ירים את ידו.

חיים כץ: תודה רבה לכל חברי הכנסת שנמצאים והצביעו על התקנות ואישרו אותן פה אחד.

חיים כץ: אז עשינו עוד צעד בהשוואת זכויות בין אלמן ואלמנה.

חיים כץ: אני מקווה שבמהרה בימינו נקדם את זה לשוויון מלא.

חיים כץ: תודה רבה, הישיבה נעולה.